
Ministru kabineta sēdes protokollēmums

Noteikumu projekts "Eiropas Savienības kohēzijas politikas programmas 2021.–2027. gadam 4.3.3. specifiskā atbalsta mērķa  "Uzlabot visu darba meklētāju, jo īpaši jauniešu – it sevišķi, īstenojot Garantiju jauniešiem –, ilgstošo bezdarbnieku un darba tirgū nelabvēlīgā situācijā esošo grupu, un ekonomiski neaktīvo personu piekļuvi nodarbinātībai un aktivizācijas pasākumiem, kā arī veicinot pašnodarbinātību un sociālo ekonomiku" 4.3.3.1. pasākuma "Bezdarbnieku, darba meklētāju un bezdarba riskam pakļauto personu kvalifikācijas un prasmju paaugstināšana" īstenošanas noteikumi"

· 1. Pieņemt iesniegto noteikumu projektu.
· 2. Valsts kancelejai sagatavot noteikumu projektu parakstīšanai.
· 3. Atļaut Nodarbinātības valsts aģentūrai Eiropas Sociālā fonda Plus līdzfinansētā Eiropas Savienības kohēzijas politikas programmas 2021.–2027. gadam (turpmāk – kohēzijas politikas programma) 4.3.3. specifiskā atbalsta mērķa  "Uzlabot visu darba meklētāju, jo īpaši jauniešu – it sevišķi, īstenojot Garantiju jauniešiem –, ilgstošo bezdarbnieku un darba tirgū nelabvēlīgā situācijā esošo grupu, un ekonomiski neaktīvo personu piekļuvi nodarbinātībai un aktivizācijas pasākumiem, kā arī veicinot pašnodarbinātību un sociālo ekonomiku" 4.3.3.1. pasākuma "Bezdarbnieku, darba meklētāju un bezdarba riskam pakļauto personu kvalifikācijas un prasmju paaugstināšana" (turpmāk – 4.3.3.1. pasākums) īstenošanu uzsākt 2026. gada 1. janvārī un uzdot Labklājības ministrijai ziņot Eiropas Komisijai par Atveseļošanas un noturības mehānisma plāna 3.1.2.5.i. investīcijas "Bezdarbnieku, darba meklētāju un bezdarba riskam pakļauto iedzīvotāju iesaiste darba tirgū" 130. mērķrādītāja izpildi, sniedzot informāciju tikai par tiem mērķa grupas dalībniekiem, kuri pabeiguši mācības ne vēlāk kā līdz 2025. gada 31.decembrim. 
· 4. Pirms kohēzijas politikas programmas 4.3.3.1. pasākuma projekta iesnieguma apstiprināšanas sadarbības iestādē atļaut Labklājības ministrijai, pamatojoties uz Ministru kabineta 2018. gada 17. jūlija noteikumu Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" 24.2. apakšpunktu, veikt finanšu līdzekļu pārdali no  budžeta  resora "74. Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai"" uz Labklājības ministrijas pamatbudžeta apakšprogrammu 63.08.00 "Eiropas Sociālā fonda Plus (ESF+) projektu un pasākumu īstenošana (2021-2027)" ne vairāk kā 5 839 682 euro, lai nodrošinātu 4.3.3.1. pasākuma īstenošanas priekšfinansēšanu 2026. gadā.
· 5. Labklājības ministrijai kā Eiropas Savienības fondu atbildīgajai iestādei (turpmāk – atbildīgā iestāde) vērtēt un, ja nepieciešams sekmīgai 4.3.3.1. pasākuma projekta īstenošanai, nodrošināt metodikas par vienības izmaksu standarta likmes aprēķinu un piemērošanu mācību izmaksām (turpmāk – metodika) apstiprināšanu, ja Eiropas Komisija to līdz 2025. gada 31. decembrim nav apstiprinājusi kā kohēzijas politikas programmas pielikumu. Atbildīgās iestādes apstiprināto metodiku piemērot līdz tā ir apstiprināta kā kohēzijas politikas programmas pielikums.
· 6. Atļaut Nodarbinātības valsts aģentūrai pirms Eiropas Komisijas pozitīva lēmuma par grozījumiem kohēzijas politikas programmā uzņemties saistības par 4.3.3.1. pasākumam  noteikto elastības finansējumu 34 298 869 euro apmērā.
· 7. Labklājības ministrijai nekavējoties informēt Ministru kabinetu gadījumā, ja izmaksas, kas 4.3.3.1. pasākumā veiktas pirms projekta iesnieguma apstiprināšanas, varētu netikt vai netiek attiecinātas finansēšanai no Eiropas Sociālā fonda Plus, sagatavojot attiecīgu informatīvo ziņojumu, kurā norādīts detalizēts apraksts par radušos situāciju, neatbilstības rašanās cēloņiem un finansiālo ietekmi, sniegts apraksts par iespējamo risinājumu, lai turpinātu projekta īstenošanu.

